CELEX: 52021PC0248
Language: hu
Date: 2021-05-19
Title: Javaslat A TANÁCS RENDELETE a Gaboni Köztársaság és az Európai Közösség között létrejött halászati partnerségi megállapodás végrehajtási jegyzőkönyvével (2021–2026) előírt halászati lehetőségek elosztásáról

EURÓPAI BIZOTTSÁG
            Brüsszel, 2021.5.19.
            COM(2021) 248 final
            2021/0128(NLE)
            Javaslat
            A TANÁCS RENDELETE 
            a Gaboni Köztársaság és az Európai Közösség között létrejött halászati partnerségi megállapodás végrehajtási jegyzőkönyvével (2021–2026) előírt halászati lehetőségek elosztásáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Az Európai Unió és Gaboni Köztársaság közötti, a Felek által 2007. június 4-én aláírt halászati partnerségi megállapodás 2007. június 11-én lépett hatályba hatéves időtartamra. A megállapodás hallgatólagosan megújítható, ezért jelenleg is hatályos. A halászati partnerségi megállapodás korábbi, hároméves végrehajtási jegyzőkönyve 2013. július 24-én lépett hatályba és 2016. július 23-án vesztette hatályát.
               
               
                  A vonatkozó tárgyalási irányelvek
                     1
                   alapján a Bizottság tárgyalásokat folytatott a Gaboni Köztársaság (a továbbiakban: Gabon) kormányával annak érdekében, hogy az Európai Unió nevében egy, a halászati partnerségi megállapodáshoz csatolandó új végrehajtási jegyzőkönyvet (2021–2026) kössön. A tárgyalások eredményeként a tárgyalók 2021. február 10-én egy jegyzőkönyvet parafáltak. Az új jegyzőkönyv az ideiglenes alkalmazás 24. cikkben rögzített kezdőnapjától, vagyis a két Fél általi aláírásának napjától számított ötéves időszakra szól.
               
               
                  A javaslat célja felhatalmazást adni a végrehajtási jegyzőkönyv aláírására.
               
            
            
               •Összhang a szabályozási terület jelenlegi rendelkezéseivel
            
            
               Az új jegyzőkönyv fő célja egy naprakész – azaz a megreformált közös halászati politikának és külső dimenziójának prioritásait figyelembe vevő – keret biztosítása, amely a halászat területén lehetővé teszi az Európai Unió és a Gabon közötti stratégiai partnerség fenntartását és megerősítését.
            
            
               A jegyzőkönyv célja, hogy az uniós hajóknak – a rendelkezésre álló legjobb tudományos szakvéleményeknek és az Atlanti Tonhalfélék Védelmére Létrehozott Nemzetközi Bizottság (ICCAT) határozatainak és ajánlásainak figyelembevételével – a rendelkezésre álló többlet korlátain belül halászati lehetőségeket biztosítson a gaboni halászati övezetben. A Bizottság álláspontját részben az előző (2013 és 2016 közötti időszakra vonatkozó) jegyzőkönyv értékelésének eredményeire, részben egy előretekintő értékelés eredményeire alapozta, amely egy új jegyzőkönyv megkötésének lehetőségét vizsgálta. Az értékelést külső szakértők végezték. Az új jegyzőkönyv egyúttal az Európai Unió és Gabon közötti együttműködésnek is új lendületet kíván adni annak érdekében, hogy a gaboni halászati övezetben és az Atlanti-óceán vizein lehetővé váljon a fenntartható halászati politika fejlesztése és a halászati erőforrások felelősségteljes kiaknázása, ami mindkét Fél érdekét szolgálja. Az együttműködés hozzá fog járulni a halászati tevékenységek során alkalmazott tisztességes munkakörülmények előmozdításához is.
            
            
               Az új jegyzőkönyv az alábbi halászati kategóriákban ír elő halászati lehetőségeket:
            
            
               –
                     27 erszényes kerítőhálós tonhalhalászhajó,
            
            
               –
                     6 horgászbotos tonhalhalászhajó,
            
            
               –
                     a vonatkozó ICCAT-határozatoknak és a gaboni jogszabályokban meghatározott határértékeknek megfelelő segédhajók,
            
            
               – 
                     4 vonóhálós hajó a tengerfenéki rákfélék esetleges halászatával összefüggésben, amely hajókat a felderítő halászati utak eredményeinek függvényében még engedélyeztetni kell.
            
            
               •Összhang az Unió egyéb szakpolitikáival
            
            
               
                  A Gabonnal kötött fenntartható halászati partnerségi megállapodás végrehajtási jegyzőkönyvére irányuló tárgyalások az Európai Unió által az afrikai, karibi és csendes-óceáni országok (AKCS-országok) vonatkozásában folytatott külső tevékenység részét képezik, és figyelembe veszik különösen a demokratikus alapelvek és az emberi jogok tiszteletben tartására irányuló uniós célkitűzéseket.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A jogalap az Európai Unió működéséről szóló szerződés, amely 43. cikkének (3) bekezdésében kiköti, hogy a halászati lehetőségek elosztásáról a Tanács határoz, a Bizottság javaslata alapján.
               
            
         
         
            
               •Szubszidiaritás (nem kizárólagos hatáskör esetén)
            
            
               A javaslat az Európai Unió kizárólagos hatáskörébe tartozik.
            
            
               •Arányosság
            
            
               A javaslat arányos azzal a közös halászati politikáról szóló rendelet 31. cikkében rögzített célkitűzéssel, amely szerint meg kell teremteni az uniós hajókkal harmadik országok vizein folytatott halászati tevékenységekre irányadó jogi, környezetvédelmi, gazdasági és társadalmi szabályozási keretet. A javaslat megfelel a szóban forgó rendelkezéseknek, valamint az említett rendelet 32. cikkében meghatározott, a harmadik országoknak nyújtott pénzügyi támogatásról szóló rendelkezéseknek.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               A Bizottság 2015-ben elvégezte a Gabonnal kötött halászati partnerségi megállapodás 2013 és 2016 között hatályos jegyzőkönyvének utólagos értékelését, valamint a jegyzőkönyv lehetséges megújításának előzetes értékelését.
            
            
               Az értékelés megállapította, hogy az EU halászati ágazatának alapos érdeke fűződik a gaboni vizeken folytatott halászathoz, a jegyzőkönyv megújítása pedig mindkét Félnek érdekében áll. Ezen túlmenően a jegyzőkönyv megújítása növelné a megfigyelés, az ellenőrzés és a felügyelet hatékonyságát, továbbá hozzájárulna a térségben folytatott halászat megfelelőbb irányításához.
            
            
               Az EU számára fontos egy olyan eszköz fenntartása, amely mélyreható ágazati együttműködést tesz lehetővé Gabonnal, mivel a szóban forgó ország – a joghatósága alá tartozó halászati terület kiterjedéséből adódóan – szubregionális szinten az óceánpolitikai irányítás meghatározó tényezője. A Gabonnal fenntartott kapcsolat megerősítése azért is célszerű, hogy ezáltal az Unió szövetségeket építhessen ki az ICCAT keretében. Az uniós flotta számára ez egyúttal azt is jelenti, hogy ismét hozzáfér egy fontos halászati területhez, ahol többéves nemzetközi jogi keretben alkalmazhat halászati stratégiákat. Ezenkívül Libreville potenciális kirakodási kikötő lehet, mivel egy intenzíven halászott övezet kellős közepén helyezkedik el, ami alátámasztja a tervezett új jegyzőkönyv releváns voltát mind az EU halászati ágazata, mind pedig a partnerország szempontjából. A gaboni hatóságoknak az a céljuk, hogy az óceánpolitikai irányítás megerősítése érdekében fenntartsák az EU-val kialakított kapcsolataikat, és ezáltal többéves finanszírozási lehetőségeket biztosító célzott ágazati támogatásban részesüljenek, valamint az, hogy a gazdaság diverzifikációja jegyében a hajók tevékenységét kihasználva megkezdődjön a gaboni feldolgozó ágazat iparosítása.
            
            
               •Az érdekelt felekkel folytatott konzultációk
            
            
               
                  Az értékelés részeként konzultációra került sor a tagállamokkal, ágazati képviselőkkel, egyes nemzetközi civil szervezetekkel, valamint Mauritánia halászati közigazgatási szerveivel és civil társadalmi képviselőivel. Konzultációk folytak a távolsági flottával foglalkozó tanácsadó testület keretében is.
               
            
            
               •Szakértői vélemények összegyűjtése és felhasználása
            
            
               
                  A Bizottság a közös halászati politikáról szóló rendelet 31. cikkének (10) bekezdésében foglalt rendelkezésekkel összhangban az utólagos és az előzetes értékeléshez független szakértő segítségét vette igénybe.
               
            
            
               4.KÖLTSÉGVETÉSI VONZATOK
            
            
               
                  A rendelettervezet nincs hatással az uniós költségvetésre.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Ezen eljárás megindítására a Gaboni Köztársaság és az Európai Közösség között létrejött halászati partnerségi megállapodás végrehajtási jegyzőkönyvének az Unió nevében történő aláírásáról és ideiglenes alkalmazásáról szóló tanácsi határozathoz, valamint a jegyzőkönyv megkötéséről szóló tanácsi határozathoz kapcsolódó eljárás megindításával párhuzamosan kerül sor. Ezt a rendeletet a jegyzőkönyvben rögzített halászati lehetőségek megnyitásának időpontjától, vagyis a jegyzőkönyv ideiglenes alkalmazásának kezdőnapjától kell alkalmazni.
               
            
            
               2021/0128 (NLE)
            
            
               Javaslat
            
         
         
            
               A TANÁCS RENDELETE
            
            
               a Gaboni Köztársaság és az Európai Közösség között létrejött halászati partnerségi megállapodás végrehajtási jegyzőkönyvével (2021–2026) előírt halászati lehetőségek elosztásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 43. cikke (3) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Az Európai Közösség és a Gaboni Köztársaság között létrejött halászati partnerségi megállapodás
                  2
                (a továbbiakban: megállapodás) – amelyet a 450/2007/EK rendelet
                  3
                hagyott jóvá – 2007. június 11-én hatályba lépett. A megállapodással előírt halászati lehetőségek és pénzügyi hozzájárulás megállapításáról szóló jegyzőkönyv 2016. július 23-án hatályát vesztette.
            
            
               (2)A Bizottság az Európai Unió nevében tárgyalásokat folytatott egy 5 évre szóló új jegyzőkönyvről (a továbbiakban: jegyzőkönyv).
            
            
               (3)Az említett tárgyalások eredményeként a Felek 2021. február 10-én parafálták a jegyzőkönyvet.
            
            
               (4)A Tanács […]-án/-én elfogadta az új jegyzőkönyv aláírásáról és ideiglenes alkalmazásáról szóló (EU) 2021/... határozatot
                  4
               , feltételezve a jegyzőkönyv későbbi megkötését.
            
            
               (5)A jegyzőkönyvben előírt halászati lehetőségeket el kell osztani a tagállamok között a jegyzőkönyv alkalmazásának teljes időtartamára.
            
            
               (6)Tekintettel a gaboni halászati övezetben folytatott uniós halászati tevékenységek gazdasági jelentőségére és e tevékenységek lehető legrövidebb megszakításának igényére, e rendeletnek a lehető leghamarabb hatályba kell lépnie.
            
            
               (7)Annak érdekében, hogy az uniós hajók tovább folytathassák halászati tevékenységüket, a jegyzőkönyv ideiglenes jelleggel már az aláírásának napjától alkalmazásra kerül. Ezért e rendeletet is indokolt ugyanazon naptól alkalmazni,
            
            
               ELFOGADTA EZT A RENDELETET:
            
            
               1. cikk
            
            
               A Gaboni Köztársaság és az Európai Közösség között létrejött halászati partnerségi megállapodás végrehajtási jegyzőkönyvében (2021–2026) (a továbbiakban: jegyzőkönyv) előírt halászati lehetőségek a következők szerint kerülnek elosztásra a tagállamok között:
            
            
               a)kerítőhálós tonhalhalászhajók:
            
            
               Spanyolország:
                     [15]
                     hajó
            
            
               Franciaország:
                     [12]
                     hajó
            
            
               b)horgászbotos tonhalhalászhajók:
            
         
         
            
               Spanyolország:
                     [5]
                     hajó
            
            
               Franciaország:
                     [1]
                     hajó
            
            
               c)vonóhálós hajók:
            
            
               Spanyolország:
                     [p.m.]
                     hajó
            
            
               xx:
                     [p.m.]
                     hajó
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ezt a rendeletet a jegyzőkönyv aláírásának napjától kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        Elfogadásukra a Mezőgazdasági és Halászati Tanács 2015. október 22-én tartott 3418. ülésén került sor.
               
               
                  
                     (2)
                  
                        Halászati partnerségi megállapodás a Gaboni Köztársaság és az Európai Közösség között (HL L 109., 2007.4.26., 3. o.).
               
               
                  
                     (3)
                  
                        A Tanács 450/2007/EK rendelete (2007. április 16.) a Gaboni Köztársaság és az Európai Közösség között létrejött halászati partnerségi megállapodás megkötéséről (HL L 109., 2007.4.26., 1. o.).
               
               
                  
                     (4)
                  
                        A Tanács (EU) 2021/… határozata (2021. ...) … (HL C […], […], […]. o.).